Abdul Ghani Baradar

Tidlig liv

Han ble ble født i Weetmak i Deh Rahwod-distriktet i Uruzgan-provinsen i Afghanistan. Han er en Durrani-pashtuner fra Popolzai-stammen. Under den afghansk-sovjetiske krig var Baradar en del av Mujahedin-bevegelsen, hvor han kjempet imot de sovjetiske styrkene. Etter at de sovjetiske styrkene trakk seg ut i 1989 hjalp han Mulla Mohammad Omar med å opprette Taliban i Kandahar i 1994.

Tidlig karriere i Taliban

Under Talibans styre av Afghanistan mellom 1996 og 2001 holdt Baradar flere forskjellige stillinger. Han var antakeligvis Herats og Nimruz-provinsens guvernør, eller kommandanten for Talibans armékorps i det vestlige Afghanistan. Et uklassifisert dokument fra det amerikanske utenriksdepartementet beskriver han som den tidligere visestabssjef og kommandanten for det sentrale armékorpset i Kabul mens Interpol beskrev han som Talibans viseforsvarsminister.
Etter terrorangrepet 11. september 2001 iverksatte USA og deres allierte Operasjon Enduring Freedom den 7. oktober 2001, hvor amerikanske styrker invaderte Afghanistan og styrtet Taliban-regimet. Baradar kjempet imot den amerikansk-støttede Nordalliansen og, ifølge Newsweek, "hoppet opp å en motorsykkel og kjørte sin gamle ven [Omar] i sikkerhet i fjellene" i november 2001. Baradar begynte nå å kjempe imot den nyopprettede afghanske regjeringen under president Hamid Karzai og koalisjonsstyrkene, men han skal angivelig stå bak flere forsøk på å begynne fredsforhandlinger med Karzai-regjeringen, blant annet i 2004 og 2009.

Talibans øverste militære leder

Etter at Mullah Dadullah ble drept i et raid av afghanske og NATO-styrker 12. mai 2007, ble Baradar i løpet av 2007 utnevnt som Talibans øverste militære leder.
Flere tidligere og nåværende medlemmer av Taliban beskriver Baradar som Mulla Omars stedfortreder. De sier at Baradar utnevner og fjerner Talibans sjefer og guvernører, har ansvaret for Talibans øverste militærråd, uttaler seg om Talibans viktigste politiske og militære beslutninger samt aksjoner og presiderer over shuraen i Quetta, byen sørvest i Pakistan der de fleste av Talibans ledere antas å befinne seg. Han kontrollerer dessuten Talibans finansielle midler - flere hundre millioner dollar, som hovedsakelig stammer fra narkotikaomsetning, beskyttelsespenger, løsepenger, veiavgifter og «veldedige» donasjoner, hovedsakelig fra gulfstatene. Ifølge Mullah Shah Wali Akhund, en av underkommandantene i Helmand-provinsen, har Baradar «all militær, politisk, religiøs og økonomisk makt» i Taliban. Han blir beskrevet som dyktig, karismatisk, og kjenner landskapet og folket godt.
Til tross for at han blir beskrevet av både analytikere og etterretningstjenester som Talibans de facto leder, så nekter både Baradar selv og andre Taliban-kommandanter at han har overtatt Mulla Omars rolle. Han anser seg selv som en av Mulla Omars lojale tilhengere som utfører ordrene i hans fravær, og at «vi handler etter hans instruksjoner».
I august 2007 ble han angivelig drept i et amerikansk flyangrep i Sarwan Qala mellom Sangin and Musa Qala-distriktene i Helmand-provinsen, men dette viste seg senere å ikke være tilfellet.

Tilfangetakelse

Han ble tatt til fange i februar 2010 av ISI og CIA i Baldia Town, Karachi i Pakistan. Tilstedeværelsen av Taliban i Karachi er ikke enestående; tidligere rapporter har indikert at byen er vert for et betydelig nettverk av Taliban-ledere, fungerer som en viktig finansieringskilde, og antakeligvis også tilfluktsstedet til Mulla Omar.
En Taliban-kommandant bekreftet hans tilfangetakelse til pressen, men hevdet at Baradar hadde i stedet blitt tatt til fange i Helmand under Operasjon Moshtarak, mens en annen kategorisk benektet at han var i pakistansk varetekt. Pakistans innenriksminister Rehman Malik reagerte på rapporten om Baradars tilfangetakelse i The New York Times ved å si at «Vi er en suveren stat, og dermed vil ikke tillate noen å komme og utføre noen operasjon. Vi vil ikke tillate det. Så dette (rapporten) er propaganda».